[pic] | COMISIA COMUNITĂŢILOR EUROPENE |

Bruxelles, 13.1.2009

COM(2009) 1 final

RAPORT AL COMISIEI CĂTRE PARLAMENTUL EUROPEAN ȘI CĂTRE CONSILIU PRIVIND EVALUAREA EX-POST A PROGRAMULUI STATISTIC COMUNITAR 2003-2007

{SEC(2009)14}

RAPORT AL COMISIEI CĂTRE PARLAMENTUL EUROPEAN ȘI CĂTRE CONSILIU PRIVIND EVALUAREA EX-POST A PROGRAMULUI STATISTIC COMUNITAR 2003-2007

1. INTRODUCERE

Decizia nr. 2367/2002/CE a Parlamentului European și a Consiliului privind programul statistic comunitar pentru perioada 2003-2007 (PSC) a fost adoptată la 16 decembrie 2002[1]. Programul urma să se inspire din principalele priorități strategice comunitare privind uniunea economică și monetară, extinderea Uniunii Europene, competitivitatea, dezvoltarea durabilă și agenda socială. Acesta era structurat în jurul obiectivelor fixate ale misiunii Eurostat, de furnizare a unor statistici de înaltă calitate pentru toate scopurile strategice ale UE, de utilizare eficientă a resurselor și de execuție bugetară.

Articolul 4 din decizie prevede că: „La încheierea perioadei reglementate de program, Comisia, după consultarea Comitetului pentru programul statistic, prezintă un raport de evaluare corespunzător privind punerea în aplicare a programului, ținând seama de avizele experților independenți. Raportul respectiv trebuie finalizat până la sfârșitul anului 2008 și trimis ulterior Parlamentului European și Consiliului.”[2]

Prezentul document constituie raportul de evaluare cerut și răspunde obligației enunțate în regulamentul financiar[3] și în normele de punere în aplicare ale acestuia[4], potrivit căreia programele trebuie să fie evaluate sub aspectul resurselor umane și financiare și al rezultatelor obținute pentru a verifica dacă au fost efectiv conforme cu obiectivele fixate. Evaluarea acestui program ar trebui să ofere, de asemenea, o contribuție de valoare pentru dezvoltarea viitoarelor programe statistice cincinale și pentru instituirea unui sistem de monitorizare care să permită urmărirea avansării lor.

Raportul se bazează pe evaluarea de la jumătatea parcursului, elaborată de Eurostat în 2006 și pe un raport redactat de către o societate de evaluare externă, după cum se prevede la articolul 4 din PSC. Capitolul 2 rezumă principalele concluzii cu privire la realizarea obiectivelor enunțate în program și oferă o viziune de ansamblu a problemelor transversale și a noilor inițiative care nu erau acoperite, inițial, de către program. Capitolul 3 prezintă principalele recomandări referitoare la planificarea și punerea în aplicare viitoare ale programului.

Raportul final al consultanților externi poate fi găsit în documentul de lucru al Comisiei anexat.

2. PRINCIPALELE REALIZăRI ALE PROGRAMULUI

Acest capitol se concentrează pe realizările obținute în cursul programului pentru toate domeniile statistice evocate sub titlurile programului și toate obiectivele orizontale enumerate la nivelul strategiilor de punere în aplicare. El menționează, de asemenea, activitățile și inițiativele care, parțial, nu au fost incluse ca obiective specifice ale PSC, altele care erau de natură transversală, precum și utilizarea resurselor umane și financiare.

REZUMAT

Pe baza realizărilor detaliate raportate pentru fiecare titlu[5] din programul de mai jos, se poate afirma că aproape toate obiectivele au fost atinse. Se cuvine să subliniem, în mod deosebit, capacitatea demonstrată a sistemului statistic european (SSE) de a garanta că nevoile noi și emergente în domeniul politicilor sunt susținute de informații statistici adiționale, așa cum a fost cazul, de exemplu, pentru nevoile de date privind noile state membre, în contextul extinderii UE din 2004 și respectiv 2007, statistici privind energia, mediul, azilul și migrațiile, statistici privind filialele străine, dar și estimări rapide ale indicilor PIB și IAPC, conturile europene pe sector instituțional, indicatorii referitori la protecția socială, etc. Mai mult, a fost elaborat un program multianual de modernizare a statisticilor europene privind întreprinderile și privind comerțul. Acest progres a fost posibil și datorită eforturilor intensive de creație sau de revizuire a actelor legislative (și anume în domeniul statisticilor economice, comerciale și sociale) dar îndeosebi prin dezvoltarea și punerea în aplicare a unor metodologii și a unor instrumente noi. Dovada acestui fapt o constituie în special faptul că numărul considerabil de activități de producție de noi statistici a fost aproape egal cu cel al activităților care acoperă producția obișnuită de date. Un număr relativ mare de activități au fost concentrate pe asigurarea calității și pe dezvoltarea SSE, ilustrând capacitatea acestuia din urmă de a progresa și a se ameliora în continuare. Accentul pus pe aceste probleme este confirmat prin elaborarea și aplicarea codului de bune practici, punerea la dispoziție a tuturor datelor statistice ale Eurostat pe site -ul internet al acestuia, precum și prin măsurile destinate ameliorării determinării priorităților și reducerii sarcinii răspunsurilor.

REALIZăRI ÎN DOMENIILE STATISTICE

Libera circulație a mărfurilor: A fost elaborată o nouă legislație atât pentru Intrastat cât și pentru Extrastat, menită să mărească plafoanele de raportare, să exploateze în mod mai eficace informațiile existente și să alinieze sistemele statistice și vamale astfel încât să reducă sarcinile care revin întreprinderilor.

Agricultura: Statele membre au beneficiat de un ajutor substanțial pentru continuarea ameliorării indicatorilor privind agromediul și dezvoltarea rurală precum și pentru progresele în domeniul registrelor exploatațiilor agricole. A fost elaborată o nouă legislație în domeniul anchetelor privind structura exploatațiilor agricole cu scopul reducerii sarcinii de răspuns.

Libera circulație a persoanelor, serviciilor și capitalurilor: A fost elaborată o nouă legislație și un nou manual metodologic corespunzător acesteia și a fost realizată o primă colectare de date în domeniul statisticilor privind filialele străine („FATS de intrare și de ieșire”). În domeniul societății informaționale a fost elaborat un regulament-cadru, urmat de colectări de date anuale care cuprind o secțiune fixă și o secțiune variabilă de întrebări, permițând, astfel, o reacție mai rapidă la noile necesități în materie de date.

Vize, azil, imigrare și alte politici privind libera circulație a persoanelor: În 2007 a fost adoptat un nou regulament referitor la statisticile comunitare privind migrația și protecția internațională. Conținutul și structura datelor privind autorizațiile de reședință au fost revizuite în acest context și au fost purtate discuții intense cu statele membre în vederea armonizării definițiilor și producțiilor statistice precum și a metadatelor, astfel încât să se asigure o mai bună comparabilitate a datelor privind azilul și migrațiile.

Transport: Gradul de acoperire și calitatea datelor au fost ameliorate pentru toate modurile de transport și au fost depuse eforturi pentru a putea furniza și ameliora în mod regulat calitatea diferiților indicatori cum sunt, de exemplu, traficul rutier, transportul intermodal și performanțele.

Politica economică și monetară: La nivelul conturilor naționale , aplicarea regulamentului privind sistemul european de conturi economice integrate (SEC 95) a fost continuată prin actualizarea programului de transmisie și prin monitorizarea conformității. Estimările rapide ale indicatorilor PIB au fost produse la termenii stabiliți și conturile anuale și trimestriale pe sector au fost publicate pentru prima oară în 2006 și respectiv 2007. S-a continuat activitatea de validare a statisticilor privind VNB și TVA obținute prin resurse proprii. O revizuire a metodei fundamentale în materie de conturi naționale a fost inițiată într-un context european și internațional. Cadrul metodologic legat de procedura privind deficiturile excesive și, în mod mai general, statisticile privind finanțele publice , au fost dezvoltate în continuare și s-au publicat trimestrial și anual statistici integrate privind finanțele de stat. Au fost comunicate statisticile și metadatele corespunzătoare privind investițiile străine directe, schimburile internaționale de servicii și balanța de plăți (BDP) , inclusiv datele trimestriale ale celei din urmă și au fost redactate rapoarte de calitate. Sistemul de colectare de date pentru statisticile referitoare la BDP a fost revizuit ținând seama de modificarea datelor plafoanelor de raportare pentru bănci. În plus, Eurostat a contribuit în mod considerabil la redactarea manualului balanței de plăți și al poziției investițiilor internaționale (MBP6) al FMI. În privința statisticilor de conjunctură , regulamentul a fost modificat iar disponibilitatea și punctualitatea indicatorilor au crescut în mod semnificativ. S-au continuat eforturile pentru instaurarea și ameliorarea gradului de acoperire, lungimii seriilor și punctualității principalilor indicatori economici europeni. În domeniul statisticilor privind prețurile, eforturile metodologice și perfecționarea orientării strategice au permis ameliorarea continuă a punctualității și a calității datelor privind indicele armonizat al prețurilor de consum. Un regulament privind paritățile puterii de cumpărare a fost adoptat în 2007.

Ocuparea forței de muncă: au fost stabilite elementele-cheie ale sistemului integrat al veniturilor și al costurilor forței de muncă, inclusiv indicele trimestrial al costului forței de muncă și anchetele structurale detaliate cvadrienale privind costul forței de muncă și veniturile. Ancheta permanentă trimestrială privind forțele de muncă a fost realizată în toate statele membre, Comisia Europeană a adoptat un nou regulament privind statisticile referitoare la locurile de muncă vacante și baza de date consacrată politicii ocupării locurilor de muncă a continuat să fie dezvoltată.

Politica comercială comună: Mai multe acțiuni vizând ameliorarea calității datelor privind BDP au fost inițiate și o serie de indicatori ai dezvoltării durabile în materie de comerț exterior au fost actualizați. S-au făcut progrese în domeniul armonizării statisticilor referitoare la BDP cu conturile naționale și cu statisticile din domeniul comerțului exterior.

Politica socială, educația, formarea profesională și tineretul: Indicatorii referitori la incluziune și la protecția socială au fost revizuiți și majoritatea datelor corespunzătoare acestora au fost furnizate. Un regulament-cadru privind statisticile în materie de educație și învățare de-a lungul vieții a fost adoptat și ancheta privind formarea profesională a fost pusă în aplicare cu datele publicate în 2007, la fel și o anchetă pilot privind educația adulților. A fost lansată pregătirea anchetei europene privind gospodăriile, acesta fiind un program integrat de statistici sociale menit să raționalizeze anchetele sociale europene existente și planificate și să răspundă nevoilor strategice prin module ad-hoc. A fost pregătit un regulament-cadru privind recensămintele populației și ale locuințelor și au fost furnizate proiecții demografice la nivel regional și național.

Cultură: Au fost publicate un raport metodologic și o carte de buzunar conținând mai multe dimensiuni de statistici culturale.

Sănătatea publică: Comisia Europeană a adoptat o propunere de regulament-cadru privind sănătatea publică și sănătatea la locul de muncă și a fost inițiată producția de indicatori de sănătate a Comisiei Europene. A fost lansată o anchetă prin consultare pe tema sănătății și au fost elaborate diferite module, îndeosebi privind starea de sănătate. Au fost publicate primele seturi de date destinate unui sistem de conturi în domeniul sănătății și au fost ameliorate statisticile europene privind accidentele la locul de muncă și statisticile europene privind bolile profesionale.

Protecția consumatorilor: Au fost editate mai multe publicații privind consumatorii în Europa și au fost difuzate date privind securitatea alimentară. Au fost stabiliți indicatori de monitorizare a securității alimentare și a politicilor în domeniul alimentației și au fost evaluate surse de date pentru a identifica datele pertinente din punct de vedere comunitar.

Industrie: Dezvoltarea s-a concentrat asupra sectorului serviciilor și asupra statisticilor privind spiritul antreprenorial. Odată cu reformularea temeiului legal pentru statisticile structurale privind întreprinderile, au fost incluse demografia întreprinderilor și serviciile către întreprinderi, au fost suprimate dispoziții mai puțin importante și au fost introduse module ad-hoc precum și metoda de eșantionare europeană. A fost adoptat noul regulament privind registrul întreprinderilor și au început lucrările pentru crearea unui registru comunitar al grupurilor de întreprinderi multinaționale. Au fost adoptate noi clasificări ale activităților economice și ale produselor. Au avut loc negocieri intense pentru pregătirea unui regulament privind statisticile energetice. Mai mult, a fost realizată o reformulare a directivei privind transparența prețurilor, în care au fost introduse obligații de raportare cu privire la producția combinată de căldură și de electricitate și au fost aduse contribuții considerabile la inventarul anual comunitar al CO2.

Coeziune economică și socială: A fost încheiată revizuirea clasificării teritoriale NUTS ca urmare a extinderii și a fost lansată o colectare ameliorată de date în cadrul audit-ului urban. Au fost furnizate datele necesare pentru raportul privind coeziunea.

Cercetare și dezvoltare tehnologică: Au fost încheiate sau inițiate mai multe proiecte metodologice sau de cercetare, și anume cele privind noile metode de control al divulgării datelor statistice, orientările în materie de ajustări sezoniere sau metoda de integrarea a diferitelor surse în cadrul SSE, pentru unele dintre ele folosindu-se noile instrumente de cooperare. S-au realizat mai multe anchete privind inovarea la nivel comunitar, evoluția carierei titularilor unui doctorat precum și cercetarea și dezvoltarea, în vreme ce accesul la date a fost extins.

Mediu: Datele statistice privind deșeurile au fost difuzate pentru prima dată în temeiul unui regulament. A fost elaborat, în colaborare cu alte servicii, un instrument de monitorizare pentru noua strategie comunitară în materie de produse chimice. A fost încheiată o revizuire completă a listei indicatorilor dezvoltării durabile. Au fost realizate mai multe colectări de date pentru a crea conturi de mediu și au fost întreprinse lucrări metodologice corespunzătoare.

Cooperare pentru dezvoltare (și alte acțiuni externe): O gamă vastă de sfaturi tehnice și de ajutoare pentru țările implicate în politica europeană de vecinătate a fost acordată prin intermediul serviciilor competente ale Comisiei. Pentru activitățile importante de cooperare statistică la nivel regional în țările ACP, în Asia și în America Latină, Eurostat a furnizat serviciilor Comisiei consiliere tehnică și a participat la comitete directoare și la alte reuniuni statistice la nivel înalt.

Unele din obiectivele programului nu au fost pe deplin realizate. Acestea se referă la statisticile în domeniul audiovizual, ele fiind abandonate datorită unei schimbări de strategie, statisticile în domeniul culturii, unde obiectivul nu a fost pe deplin realizat datorită constrângerilor bugetare, și ajutorul metodologic pentru statisticile privind accidentele domestice, a cărui responsabilitate a fost transferată unui alt serviciu al Comisiei.

REALIZăRI ÎN MATERIE DE OBIECTIVE ORIZONTALE

Obiectivele orizontale sunt legate de faptul că Eurostat este în serviciul Comisiei, al celorlalte instituții europene și, în sens larg, al comunității utilizatorilor, contribuie la menținerea și la dezvoltarea sistemului statistic european (SSE) și face efortul de a consolida motivația și satisfacția personalului său, de a ameliora calitatea produselor și serviciilor sale și de a-și spori productivitatea internă.

Obiectivele au fost îndeplinite în mare măsură datorită dezvoltării infrastructurilor informatice, conceperii și aplicării unui cadru de asigurare a calității, ameliorării condițiilor de muncă după publicarea rezultatelor sondajelor de opinie realizate în rândul personalului, lansării unui program de formare statistică europeană, punerii în aplicare a unor strategii în materie de informație internă și de difuzare externă și consolidării structurii de gestiune a SSE.

REALIZăRI ÎN MATERIE DE PROBLEME TRANSVERSALE

Extindere

Pe timpul perioadei de programare, integrarea noilor state membre în mecanismul statistic comunitar, atât în termeni de colectare și de difuzare a datelor cât și de structură de muncă, a fost, în ansamblu, realizată. A fost furnizată o asistență tehnică eficace pentru consolidarea acestei integrări, dar și pentru pregătirea statelor candidate actuale la prezentarea de date statistice pertinente, capabile de a sprijini negocierile de aderare și de a le pregăti pentru viitoarea lor aderare.

Reducerea sarcinii răspunsurilor

Au fost puse în aplicare diferite activități, axate pe ameliorarea programării statistice anuale, fixarea priorităților precum și măsurarea sarcinilor și costurilor în anumite domenii statistice (statistici privind transporturile, statistici de conjunctură, Intrastat, statistici privind întreprinderile). Rezultatele acestor activități au condus la comunicarea din partea Comisiei asupra reducerii sarcinii răspunsurilor, simplificării și fixării priorităților în domeniul statisticilor comunitare, publicată în noiembrie 2006. Măsurarea sarcinilor și a costurilor a fost urmată de lansarea unui exercițiu cuprinzând toate statele membre și actele legislative în vigoare în prezent și prin alte inițiative în anumite domenii statistice (utilizarea mai bună a datelor existente, eșantioanele europene). Primele rezultate obținute în contextul unei mai bune legiferări indică, de asemenea, că povara administrativă generată de raportarea statistică este relativ redusă.

Dezvoltarea SSE

În 2006 Eurostat și statele membre au hotărât lansarea unui exercițiu de reflecție privind funcționarea SSE (planul de acțiune de la Cracovia), vizând cadrul juridic și instituțional, provocările de natură statistică precum și planificarea și gestionarea resurselor SSE. Au fost instaurate grupuri de lucru la nivel înalt. Prima realizare a fost o propunere de revizuire a dreptului statistic european. În plus, a fost creat un nou mecanism de punere în rețea pentru canalizarea cunoștințelor și resurselor în cadrul SSE, rețelele SSE. Acestea cuprind activitățile experimentale realizate de unele state membre, activități ale căror rezultate au fost puse la dispoziția tuturor partenerilor SSE.

Punerea în aplicare a codului de bune practici

Obiectivul fundamental al adoptării în 2005 a Codului de bune practici al statisticilor europene a fost acela de a garanta practicile, resursele și capacitățile adecvate care să permită producerea de statistici de calitate, în scopul consolidării independenței, integrității și responsabilității birourilor naționale de statistică și a Eurostat. Autoevaluări cuprinzătoare au fost completate de evaluări inter pares efectuate în perioada 2006-2008, ultima abordând în specific mediul instituțional, practicile de difuzare și funcția de coordonare a institutelor naționale de statistică în cadrul sistemelor statistice naționale. Concluziile tuturor evaluărilor au fost rezumate într-un raport al Comisiei. Instaurarea unui consiliu consultativ european pentru guvernanța statistică, însărcinat cu supravegherea aplicării codului de bune practici a fost realizată.

Gestionarea calității

Au fost puse în aplicare o serie vastă de activități, cum sunt conferințele privind calitatea, organizate în mod regulat și inițiativele de gestionare a calității la toate nivelurile SSE, cuprinzând îndeosebi redactarea unui tabel de control al evaluării proceselor și rezultatelor statistice (DESAP) și a manualului privind metodele și instrumentele de evaluare a calității datelor (DATQAM), deși aspectele privind controlul calității datelor și al armonizării rapoartelor privind calitatea pot fi ameliorate în continuare. Statele membre au fost sprijinite în inițiativele lor în favoarea calității și bune practici care au rezultat din acestea au fost difuzate.

Dialogul cu utilizatorii și difuzarea

O realizare importantă a fost inițierea difuzării libere a datelor statistice ale Eurostat pe propriul său site internet începând de la 1 octombrie 2004. Drept consecință, s-a remarcat o creștere semnificativă a frecventării portalului, o mai mare recunoaștere în presă și o acoperire completă a metadatelor. Programul de publicare și calendarul de difuzare au fost ameliorate și au fost instaurate diferite tipuri de anchete privind utilizatorii. A fost creată o structură de cooperare pentru sprijinirea utilizatorilor în statele membre și au fost monitorizate cu regularitate comentariile utilizatorilor. În sfârșit, a fost instaurat Comitetul consultativ european pentru statistică (ESAC) pentru a promova dialogul cu utilizatorii.

Dezvoltarea infrastructurilor

A fost inaugurat un nou site internet și a fost creată o bază de date de referință revizuite pentru a ameliora accesul la date și funcționalitățile site -ului internet. Dezvoltarea infrastructurilor a fost realizată astfel încât punctul de intrare unic a fost utilizat din ce în ce mai des de către statele membre pentru transmiterea datelor lor, sporind, astfel, eficacitatea și securitatea acestora. Mai mult, Eurostat a jucat un rol conducător în inițiativa vizând dezvoltarea standardelor și orientărilor comune pentru schimbul electronice de date și de metadate (SDMX) într-un context internațional.

UTILIZAREA RESURSELOR UMANE șI FINANCIARE

În ceea ce privește resursele umane, perioada a fost marcată de o creștere constantă a efectivelor, de aproximativ 15%, în special datorită extinderii. În jur de 82% din resursele umane sunt implicate în producția statistică, restul făcând parte din serviciile de asistență administrativă și strategică. Această proporție a rămas relativ constantă de-a lungul anilor, în ciuda unei ușoare creșteri în ultimii ani. Bugetul total pentru punerea în aplicare a programului pe perioada vizată a fost de 220,6 milioane de euro.

Situația în ceea ce privește resursele a fost în general satisfăcătoare pe durata programului, deoarece noile sarcini statistice, cum ar fi cele legate de extindere și de noile cerințe politice, au fost contrabalansate de sporurile de productivitate și de furnizarea limitată de resurse suplimentare.

3. RECOMANDăRI PENTRU VIITOR

Recomandările formulate în raportul de evaluare ex-post privind PSC 1998-2002 au fost în mare măsură luate în considerare în timpul punerii în aplicare a actualului PSC. În privința a două dintre ele, s-au făcut progrese, dar recomandările nu au fost încă realizate. Este vorba de recomandarea vizând ameliorarea măsurării performanțelor Eurostat și de cea vizând identificarea și gestionarea competențelor și cunoștințelor la nivelul SSE.

Următoarele recomandări au fost formulate de către experți independenți cu ocazia evaluării acestui PSC (a se consulta raportul anexat pentru informații mai detaliate).

AMELIORAREA LEGăTURII DINTRE PSC șI PROGRAMELE DE LUCRU ANUALE

PSC este conceput ca un program-cadru care formulează viziunea strategică pe o perioadă de cinci ani și care trebuie să garanteze, împreună cu programele de lucru anuale, propria sa flexibilitate și propria sa pertinență pe durata întregii perioade acoperite. Prin utilizarea PSC ca referință, programele de lucru anuale ar trebui să-l menționeze în mod explicit și să se bazeze pe respectivul PSC. Obiectivele sale principale ar trebui să se reflecte în obiectivele ierarhizate corespunzătoare din programele anuale. Aceasta va permite utilizarea deplină a potențialului ambelor tipuri de programe și asigurarea unei mai bune monitorizări a obiectivelor strategice.

AMELIORAREA MONITORIZăRII PUNERII ÎN APLICARE A PSC

La nivelul Eurostat există deja mai multe instrumente de monitorizare, cum sunt controlul calității datelor, site -ul internet, conformitatea cu legislația, anchetele de satisfacție a utilizatorilor și anchetele de opinie realizate în rândul personalului. Totuși, aceste instrumente nu fac încă parte dintr-un sistem integrat și, în plus, nu există nicio monitorizare a PSC în materie de obiective. Monitorizarea generală a PSC ar trebui să treacă prin definirea unei serii de indicatori-cheie care să furnizeze informații suficiente privind realizarea obiectivelor operaționale și strategice în cursul perioadei de programare. Activitățile de monitorizare în vigoare ar trebui să fie raționalizate și integrate într-un sistem de monitorizare.

ECHILIBRAREA CERERII șI A RESURSELOR

Eurostat joacă rolul de intermediar între utilizatorii principali la nivel european (cu precădere celelalte servicii ale Comisiei), pe de o parte, și institutele de statistică naționale și alți furnizori de informații naționale, pe de altă parte. În colaborare cu acestea, au fost puse în aplicare numeroase instrumente care să promoveze o cooperare mai eficace. Cererea de date frecvente și detaliate exprimată de utilizatori va spori pe viitor datorită lansării noilor politici și datorită necesităților de monitorizare a punerii în aplicare și a evaluării politicilor aflate în curs. Cu toate acestea, recursul la noi sporuri de productivitate în cadrul SSE pentru a răspunde cererii crescânde de date complexe și sofisticate are o limită. Această situație necesită o reflecție strategică privind cererea, asociată unei modernizări a sistemelor de producție și unei armonizări sporite a procedurilor și, eventual, unei multiplicări a resurselor (umane și financiare) la toate nivelurile SSE. Ar trebui depuse eforturi pentru a face față acestei provocări prin îmbunătățirea metodei de stabilire a priorităților, simplificarea legislației, evaluarea anticipată a impactului noilor cereri și prin revizuirea necesităților în materie de resurse.

CONTINUAREA CONSOLIDăRII ÎNCREDERII șI COLABORăRII ÎN CADRUL SSE

Încrederea și colaborarea între diferitele părți interesate sunt esențiale pentru buna funcționare a SSE. În calitatea sa de intermediar între institutele de statistică naționale și serviciile Comisiei, Eurostat se confruntă uneori cu interesele contradictorii ale diferiților actori ai sistemului. Există mai multe organisme și instrumente instituționalizate care să stimuleze dialogul între toți actorii, să stabilească astfel relații de încredere și să încurajeze parteneriatul. Această încredere și acest parteneriat formează piatra unghiulară a sistemului, iar Eurostat ar trebui să continue să le consolideze în viitor.

[1] JO L 358, 16.12.2002

[2] JO L 358, 16.12.2002, p. 2.

[3] Regulamentul (CE, Euratom) nr. 1995/2006 al Consiliului din 13 decembrie 2006.

[4] Regulamentul (CE, Euratom) nr. 478/2007 al Comisiei, din 23 aprilie 2007, de modificare a Regulamentului (CE, Euratom) nr. 2342/2002.

[5] Conform Tratatelor.